पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। प्रेमी से अनबन के बाद उसे फंसाने के लिए प्रेमिका ने उसके नाम से जयपुर में 13 जून को बम धमाके करने का धमकी भरा मेल दिल्ली में दो न्यूज चैनलों को भेज दिया। जांच करते हुए पुलिस वैशाली नगर में झारखंड महादेव मंदिर के पास रहने वाली युवती रितु शर्मा (26) तक पहुंच गई और उसे हिरासत में ले लिया।
न्यूज चैनलों ने धमकी भरे मेल को राजस्थान पुलिस हैडक्वार्टर और जयपुर पुलिस कमिश्नरेट को भेजा था। एटीएस, आर्मी इंटेलीजेंस, राजस्थान पुलिस के साइबर एक्सपर्ट मेल में बताए गए नाम के आधार पर युवक तक पहुंचे। उससे पूछताछ के आधार पर उसकी प्रेमिका रितु को पकड़ लिया गया।
एटीएस के अशोक गुप्ता ने मामले की रिपोर्ट वैशाली नगर थाने में दर्ज कराई है। रितु ने जगदंबा टावर आम्रपाली सर्किल वैशाली नगर से एक साइबर कैफे से यह मेल बुधवार सुबह 11.35 बजे किया था।
उन्होंने बताया कि रितु की प्रताप नगर सांगानेर निवासी अंकित जैन से एमबीए करने के दौरान दोस्ती हो गई थी। दोनों ने आपस में शादी का वादा किया था, लेकिन डेढ़ वर्ष पहले अंकित की किसी अन्य लड़की से शादी हो गई। इसके बाद रितु ने वैशाली नगर थाने में अंकित के खिलाफ देह शोषण का मुकदमा दर्ज कराया था।
मुकदमा दर्ज होने के बाद दोनों में समझौता हो गया था, लेकिन रितु अंकित को सबक सिखाना चाहती थी। रितु रेड एंड कॅरियर नाम से कोरियर कंपनी में भी काम कर चुकी है। इसके कारण उसने मेल में अंकित को कोरियर शॉप का संचालक बताया। उसने लिखा कि कोरियर के बंडल में एक लिफाफा था।
लिफाफे पर चाय गिरने के कारण लिफाफा बदलने के लिए जब अंदर का कागज निकाला तो उस पर 13 जून को जयपुर में बम बलास्ट की धमकी लिखी हुई थी। उसने बताया था कि धमाके आर्मी एरिया में किए जाएंगे। रितु ने न्यूज चैनलों को अंकित के नाम-पते से मेल किया था।
पुलिस जांच करते हुए उसके घर पहुंची और अपने साथ ले आई। उससे पूछताछ करने में रितु शर्मा के संबंधों के बारे में पता चला। इसके बाद पूरा मामला खुल गया। रितु ने मेल करना स्वीकार कर लिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn